Пощтзехьэ емызэш
ЦIыхухэр зэрызэрыщIэ Iэмалхэм псынщIэу заужьми, газетхэмрэ журналхэмрэ къезыгъэхьхэр, уеблэмэ, къызэрыгуэкI письмохэр нэхъ къэзыщтэхэр иджыри мащIэкъым. Абы къыхэкIыу, пощтзехьэ IэщIагъэм ноби щIэупщIэшхуэ иIэщ.
ИпэжыпIэкIэ ар лэжьыгъэ гугъущ, щыуэфIи щыуэлбани, щыщIыIи щыхуаби унагъуэхэм ялъэIэсын — газетхэр, журналхэр, пенсэхэр и чэзум яIэригъэхьэн — хуейщ.
А къалэн мытыншыр дагъуэншэу езыхьэкIхэм ящыщщ Къулъкъужын Ищхъэрэ къуажэм и пощтзехьэ гумызагъэ Гъубжокъуэ ФатIимэт. Лэжьэгъуэ махуэхэм жылэр лъэсу зэщIегъэхьэ, пощтым къыпэплъэхэр арэзы ищIу, и IэкIэ яретыж. Къуажэдэсхэм зэрыжаIэмкIэ, а псом ФатIимэт и пщIэм хегъахъуэ, и лэжьыгъэр щегъэпсынщIэ, хэмыкIуэдыкIIауэ газетхэмрэ журналхэмрэ зейм зэрылъигъэIэсыжым гукъыдэж кърет.
Гъубжокъуэр цIыхухэм жыджэру ядолажьэ, Iэ тезыдзэну хуейхэм ядоIэпыкъу, я тхылъхэр яхузэрегъэпэщ. Псом хуэмыдэу гулъытэ хэха яхуещI «Адыгэ псалъэ» газетыр къезыгъэхьхэм. Ар икIи гурыIуэгъуэщ — дыщыадыгэкIэ, ди бзэкIэ къыдэкI газетыр унагъуэм къихьэн хуейщ.
ПщыхьэщIэ Хьэмзэт.
